A TANÁCS HATÁROZATA
(2008. szeptember 15.)
az Olasz Köztársaságnak a közös hozzáadottértékadó-rendszerről szóló 2006/112/EK irányelv 285. cikkétől eltérő intézkedés alkalmazására történő felhatalmazásáról
(2008/737/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre,
tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre (1) és különösen annak 395. cikke (1) bekezdésére,
tekintettel a Bizottság javaslatára,
mivel:
(1)
Az Olasz Köztársaság nem használta ki a tagállamok forgalmi adókra vonatkozó jogszabályainak összehangolásáról - a közös hozzáadottértékadó-rendszer szerkezete és alkalmazási eljárásai - szóló, 1967. április 11-i 67/228/EGK második tanácsi irányelv (2) 14. cikkének rendelkezései által nyújtott lehetőséget, amely értelmében egy adóalany-mentesítési szabályozást csak az olyan adóalanyok vonatkozásában lehetett bevezetni, akiknek az éves árbevétele nem haladta meg az 5 000 EUR-t.
(2)
A Bizottság Főtitkársága által 2007. november 15-én nyilvántartásba vett levélben Olaszország felhatalmazást kért a 2006/112/EK irányelv 285. cikkétől eltérő intézkedésre annak érdekében, hogy adómentességet adjon azoknak az adóalanyoknak, akiknek az éves árbevétele a 30 000 EUR-t nem haladja meg. Ez az intézkedés felmenti azokat az adóalanyokat a 2006/112/EK irányelv XI. címének 2-6. fejezetében említett hozzáadottértékadó-kötelezettségek (héa) egy része vagy összessége alól, míg eközben az intézkedés szabadon választható jellege megengedi a vállalkozások számára, hogy az általános héaszabályokat válasszák.
(3)
A 2006/112/EK irányelv 395. cikke (2) bekezdésének megfelelően a Bizottság 2008. május 6-án kelt levelében tájékoztatta a többi tagállamot Olaszország kérelméről. A Bizottság 2008. május 8-án kelt levelében értesítette Olaszországot arról, hogy birtokában van a kérelem elbírálásához szükséges valamennyi információnak.
(4)
A 2006/112/EK irányelv XII. címe alapján a tagállamok már alkalmazhatnak különös szabályozást a kisvállalkozások tekintetében. Ez az intézkedés csak annyiban tér el a 2006/112/EK irányelv 285. cikkétől, hogy az e szabályozás szerinti éves árbevételi küszöb magasabb az Olaszország számára jelenleg engedélyezettnél.
(5)
Az Olaszország által kért küszöb jelentősen csökkentheti a legkisebb vállalkozások héakötelezettségeit. Ez összhangban van az egyes egyéb tagállamok vonatkozásában alkalmazandó küszöbökkel.
(6)
A kisvállalkozások terheinek csökkentését segítő intézkedésként a Bizottság elkötelezett egy közös éves árbevételi küszöb megállapítása mellett, amely alatt az adóalanyok mentesíthetők a héa alól. 2004-ben a Bizottság javaslatot tett arra, hogy engedélyezzék a tagállamok számára az éves árbevételi küszöb emelését a kisvállalkozások héa alóli mentesítése érdekében. Az olasz kérelem összhangban van a Bizottság javaslatával.
(7)
Olaszország arra is lehetőséget szeretne kapni, hogy reálértékének megőrzése érdekében felemelhesse az adómentesség határát, és így egy olyan rendelkezést alkalmazhasson erre az intézkedésre, amely hasonló a 2006/112/EK irányelv 286. cikkében foglaltakhoz.
(8)
Figyelembe véve az éves adózási időszakot, és annak érdekében, hogy az adóalanyok az egyszerűsítési intézkedésből mihamarabb részesülhessenek, Olaszország számára engedélyezni kell, hogy a szabadon választható szabályozást 2008. január 1-jétől hozzáférhetővé tegye.
(9)
Az eltérés nem lesz hatással az Európai Közösségeknek a hozzáadottérték-adóból származó saját forrásaira.
(10)
Az Olasz Köztársaság által biztosított információk alapján az intézkedés az alkalmazás első évében a végső felhasználás során beszedett adóbevétel teljes összegét közel 0,15 %-kal csökkenti, amely 0,25 %-ra emelkedik a következő két évben,
ELFOGADTA EZT A HATÁROZATOT:
1. cikk
A 2006/112/EK irányelv 285. cikkétől eltérve az Olasz Köztársaság felhatalmazást kap arra, hogy - a 2008. január 1. és 2010. december 10. közötti adózási időszakok vonatkozásában - mentesítse a héa alól azokat az adóalanyokat, akiknek az éves árbevétele a 30 000 EUR-t nem haladja meg. Ez a szabályozás szabadon választható az adóalanyok számára.
2. cikk
Az Olasz Köztársaság az adómentesség reálértékének megőrzése érdekében felemelheti az adómentesség felső határát.
3. cikk
Ez a határozat hatályát veszti azon közösségi szabályok hatálybalépésének napján, amelyek meghatározzák azt a közös éves árbevételi küszöböt, amely alatt az adóalanyok mentesülhetnek a héa alól, de legkésőbb 2010. december 31-én.
4. cikk
E határozat címzettje az Olasz Köztársaság.
Kelt Brüsszelben, 2008. szeptember 15-én.